Diari Oficial de la Generalitat Valenciana


Sumari del DOGV 8060, del 12-06-2017 (2017/4212)

ORDRE 3/2017, d'11 de maig, de la Conselleria d'Hisenda i Model Econòmic, per la qual es creen els fitxers de dades de caràcter personal i de titularitat pública denominats eFormacio i cursos DGTIC.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/05/11/3/dof/vci/html**

### Dades del document

Número de DOGV
:   8060

Data del DOGV
:   12-06-2017

Secció del DOGV
:   I. DISPOSICIONS GENERALS

Número del document
:   2017/4212


Data del document
:   11-05-2017

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic
    * administració regional
    * legislació
    * base de dades
    * dades personals

ORDRE 3/2017, d'11 de maig, de la Conselleria d'Hisenda i Model Econòmic, per la qual es creen els fitxers de dades de caràcter personal i de titularitat pública denominats eFormacio i cursos DGTIC. [2017/4212]  
PREÀMBUL  
  
La Llei orgànica 15/1999, de 13 de desembre, de protecció de dades de caràcter personal, estableix un conjunt de mesures per a garantir i protegir el dret fonamental a l'honor, a la intimitat personal i familiar i a la pròpia imatge, previst per la Constitució Espanyola en l'article 18, aplicable tant als fitxers informatitzats com als manuals estructurats que continguen dades de caràcter personal.  
  
És responsabilitat de les administracions públiques allò concernent a la creació o supressió de fitxers de dades de caràcter personal que usen en l'exercici de les seues funcions.  
L'article 20 de la Llei orgànica 15/1999, de 13 de desembre, i l'article 52.1 del Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal, estableix que la creació, modificació o supressió dels fitxers de les administracions públiques només podrà fer-se per mitjà de disposició general o acord publicats en el Boletín Oficial del Estado o en el diari oficial corresponent.  
Així mateix, els articles 53, 54 i 55 del Reglament aprovat pel Reial decret 1720/2007, de 21 de desembre, estableixen la forma i el contingut que ha de revestir la disposició o acord de creació, modificació o supressió de fitxers, així com la manera en què es procedirà a la notificació i inscripció de fitxers al Registre general de protecció de dades.  
  
L'article 9.2 del Decret 130/2012, de 24 d'agost, del Consell, pel qual s'estableix l'organització de la seguretat de la informació de la Generalitat, designa responsable dels fitxers de dades de caràcter personal de cada conselleria o entitat autònoma dependent, la persona titular de l'òrgan a què corresponguen les funcions establides en l'article 69 de la Llei del Consell en cada conselleria o de l'òrgan de caràcter directiu que tinga atribuïdes les competències sobre els serveis comuns de cada entitat autònoma.  
La Generalitat disposa d'una plataforma de formació en línia: eFormacio, que allotja distints campus, part dels quals són directament administrats per la Direcció General de Tecnologies de la Informació i les Comunicacions i altres la responsabilitat en la gestió i administració dels quals recau per complet en cada un dels òrgans, organismes, entitats o administracions titulars de la formació en aquests impartida, la qual cosa inclou donar adequat compliment a les exigències de la LOPD.  
Per a garantir l'adequat funcionament de la plataforma i donar un bon suport tècnic a tots els campus, aquesta conselleria, competent en matèria de tecnologies de la informació, requereix d'un fitxer automatitzat (EFORMACIO) que necessàriament ha de contindre determinades dades personals dels administradors de cada un dels campus allotjats en la plataforma.  
Així mateix, per a aquells cursos impartits en els campus administrats per la Direcció General de Tecnologies de la Informació i les Comunicacions, es requereix també el corresponent fitxer de dades personals dels alumnes i les alumnes, així com dels que realitzen la tutoria dels esmentats cursos (cursos DGTIC).  
L'exigència de declaració d'ambdós fitxers determina la tramitació d'aquesta ordre de la Conselleria d'Hisenda i Model Econòmic, que està inclosa en el Pla normatiu de l'Administració de la Generalitat per a 2017.  
Per tot això, a proposta del centre directiu competent en matèria de tecnologies de la informació i les comunicacions, en compliment de l'article 20 de la Llei orgànica 15/1999, de 13 de desembre, i l'article 52.1 del Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal, així com el que estableix la Llei 5/1983, de 30 de desembre, del Consell, i el que disposa el Decret 24/2009, de 13 de febrer, sobre forma, estructura i procediment d'elaboració dels projectes normatius de la Generalitat, conforme al dictamen del Consell Jurídic Consultiu,  
  
  
ORDENE  
  
Article 1. Objecte i abast  
La present ordre té per objecte la creació dels fitxers de dades personals de l'alumnat, de titularitat pública, eFormacio i de cursos DGTIC, d'aquesta conselleria, en tant que és competent en matèria de tecnologies de la informació i les comunicacions. Les especificacions dels fitxers esmentats figuren en els annexos I i II respectivament d'aquesta ordre, en els termes i condicions fixats en la Llei orgànica 15/1999, de 13 de desembre, de protecció de dades de caràcter personal.  
  
  
Article 2. Responsables dels fitxers i mesures de seguretat  
La Sotssecretaria de la conselleria amb competències en matèria de tecnologies de la informació i les comunicacions és responsable dels corresponents fitxers i adoptarà les mesures d'índole tècnica i organitzativa que siguen necessàries, assegurant, en tot cas, la confidencialitat, seguretat i integritat de les dades personals, així com les conduents a fer efectives les garanties, obligacions i drets reconeguts en la Llei orgànica 15/1999, de 13 de desembre, de protecció de dades de caràcter personal, i en el Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal.  
  
La Sotssecretaria de la conselleria amb competències en matèria de tecnologies de la informació i les comunicacions, designarà les persones que han d'exercir les funcions d'administrador dels fitxers i responsable de seguretat segons el Decret 130/2012, de 24 d'agost, del Consell, pel qual s'estableix l'organització de la seguretat de la informació de la Generalitat.  
  
Article 3. Comunicacions de dades  
Les dades de caràcter personal només podran ser comunicades a un tercer per al compliment dels fins directament relacionats amb les funcions legítimes del cedent i del cessionari amb el previ consentiment de la persona interessada. No caldrà l'esmentat consentiment en els supòsits arreplegats en els articles 11.2 i 21.1 de la Llei orgànica 15/1999. Els responsables dels fitxers, en relació amb la cessió que s'autoritze, advertiran els cessionaris que hauran de destinar-los a les finalitats per a les quals se cedeixen, d'acord amb el que preveu l'article 11.5 en relació amb l'article 4.2 de la referida llei orgànica i concordants del Reglament de desplegament.  
  
Article 4. Accés a les dades per compte de tercers  
Quan s'encarregue el tractament de dades a un tercer alié a la conselleria, es farà constar expressament en el contracte corresponent que, de conformitat amb la Llei orgànica 15/1999, de 13 de desembre, i el Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal, l'encarregat del tractament únicament tractarà les dades d'acord amb les instruccions de la conselleria, que no les aplicarà o utilitzarà amb un fi diferent del que figure en l'esmentat contracte, ni les comunicarà, ni tan sols per a la seua conservació, a altres persones. Així mateix, en el contracte s'estipularan les mesures de seguretat que l'encarregat del tractament està obligat a implementar.  
  
Article 5. Exercici dels drets d'oposició, accés, rectificació o cancel·lació  
Les persones afectades o els titulars de les dades personals continguts en els fitxers referenciats en els annexos I i II podran exercir el seu dret d'oposició, accés, rectificació o cancel·lació de dades, quan pertoque, de conformitat amb la Llei orgànica 15/1999, de 13 de desembre, i el Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal davant del centre directiu amb competències en tecnologies de la informació i les comunicacions.  
  
  
DISPOSICIÓ ADDICIONAL  
  
Primera. Absència de despesa  
L'execució de la present ordre es durà a terme amb els mitjans personals i materials de la conselleria amb competències en matèria de tecnologies de la informació i les comunicacions i no tindrà repercussió pressupostària en els estats de despeses del pressupost de la conselleria.  
  
  
Segona. Inscripció  
La creació dels fitxers que figuren en els annexos I i II d'aquesta ordre, serà inscrita en el Registre general de protecció de dades, de l'Agència Espanyola de Protecció de Dades, en compliment del que disposa l'article 39.2 de la Llei orgànica 15/1999, de conformitat amb el 55.3 del Reglament aprovat pel Reial decret 1720/2007, de 21 de desembre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 11 de maig de 2017  
  
El conseller d'Hisenda i Model Econòmic,  
VICENT SOLER I MARCO  
  
  
  
ANNEX I  
Creació del fitxer eFormacio  
  
1. Identificació del fitxer o tractament: eFormacio  
2. Descripció de la seua finalitat: per a l'administració i gestió de la plataforma electrònica de formació de la Generalitat, a través de la qual diferents organismes imparteixen cursos.  
3. Usos previstos: ús operatiu per a l'accés dels gestors de formació de cada organisme a la plataforma i ús estadístic del compliment dels objectius per edat i sexe que imposen els programes de la Unió Europea que financen la plataforma. La incorporació de la imatge, que pretén personalitzar la comunicació interna, és voluntària i la pot eliminar l'usuari en qualsevol moment.  
4. Origen de les dades: administracions públiques i entitats privades.  
  
5. Col·lectiu de persones sobre els quals es pretén obtindre dades de caràcter personal: responsables de formació dels organismes adherits al projecte eFormacio i administradors dels distints campus.  
6. Procediment d'arreplega de les dades: per mitjà de formulari electrònic.  
7. Estructura bàsica del fitxer per mitjà de la descripció detallada de les dades identificatives: NIF, nom i cognoms, adreça postal, telèfon, correu electrònic i imatge.  
8. Restants categories de dades de caràcter personal: data naixement i sexe.  
9. Sistema de tractament utilitzat: automatitzat.  
10. Comunicacions de dades previstes: no estan previstes.  
11. Transferències internacionals de dades previstes a tercers països: no estan previstes.  
12. Òrgan responsable del fitxer: Sotssecretaria de la conselleria amb competències horitzontals en matèria de tecnologies de la informació i les comunicacions.  
13. Serveis o unitats davant dels quals poden exercitar-se els drets d'accés, rectificació, cancel·lació i oposició: Direcció General de Tecnologies de la Informació i les Comunicacions.  
14. Nivell de seguretat exigible: bàsic.  
ANNEX II  
Creació del fitxer cursos DGTIC  
  
1. Identificació del fitxer o tractament: cursos DGTIC  
2. Descripció de la seua finalitat: gestió dels diferents cursos que la DGTIC ofereix a empleats de la Generalitat Valenciana i ciutadans a través de la plataforma electrònica de formació de la Generalitat, eFormacio.  
3. Usos previstos: ús operatiu per a l'accés a les accions formatives en línia i ús estadístic del compliment dels objectius per edat i sexe de l'alumnat que imposen els programes de la Unió Europea que financen els cursos. La incorporació de la imatge de l'alumne/a és voluntària, pretén personalitzar els fòrums compartits, la pot eliminar l'alumne/a en qualsevol moment i, en tot cas, es destrueix al final del curs.  
  
4. Origen de les dades: interessats.  
5. Col·lectiu de persones sobre els quals es pretén obtindre dades de caràcter personal: empleats i ciutadans sol·licitants de les distintes accions formatives oferides.  
6. Procediment d'arreplega de les dades: per mitjà de formulari electrònic.  
7. Estructura bàsica del fitxer per mitjà de la descripció detallada de les dades identificatives: NIF, nom i cognoms, adreça postal, telèfon, correu electrònic i imatge.  
8. Restants categories de dades de caràcter personal: data naixement i sexe.  
9. Sistema de tractament utilitzat: automatitzat.  
10. Comunicacions de dades previstes: no estan previstes.  
11. Transferències internacionals de dades previstes a tercers països: no estan previstes.  
12. Òrgan responsable del fitxer: Sotssecretaria de la conselleria amb competències horitzontals en matèria de tecnologies de la informació i les comunicacions.  
13. Serveis o unitats davant els quals poden exercitar-se els drets d'accés, rectificació, cancel·lació i oposició: Direcció General de Tecnologies de la Informació i les Comunicacions.  
14. Nivell de seguretat exigible: bàsic.


Còpia Permalink ELI